als_Latn dik_Latn sag_Latn
LAÇI- Laçi do të udhëtojë sot drejt Vlorës, pasi të enjten do të luajë sfidën e prapambetur ndaj Flamurtarit. Ndeshja që ishte programuar të luhej në datën 28 shkurt u shty për arsye se fusha e Flamurtarit pas reshjeve të shiut ishte e mbushur me ujë dhe nuk mund të luhej futboll. Nëse për vlonjatët sezoni mund të themi që ka përfunduar, në kampin kurbinas është absolutisht e kundërta.
Në nëntë takimet e fundit, laçianët kanë arritur të fitojnë shtatë dhe të barazojnë vetëm dy, madje pesë fitoret radhazi që skuadra e Armando Cungut ka arritur të koleksionojë në ndeshjet e fundit, kanë rritur ndjeshëm besimin për të kapur Europën nëpërmjet kampionatit. Kurbinasit ndodhen në vendin e pestë më 44 pikë, vetëm tri më pak se Partizani i vendit të katërt. Për laçianët, sfida e nesërme është më e rëndësishmja e sezonit, pasi një fitore ndaj vlonjatëve, do t’i dërgonte në vendin e katërt, pasi golavarazhi i bardhezinjve është më i mirë sesa ai i të kuqve.
Skuadra është stërvitur me mjaft seriozitet dhe përkushtim maksimal në seancat stërvitore dhe grupi është i plotë ku nuk do të mungojë asnjëri nga lojtarët kryesorë të ekipit. Flamurtari është një kundërshtar mjaft i fortë dhe Laçi e ka vlerësuar maksimalisht këtë përballje, pasi për ta është sfida e sezonit, por ecuria dhe forma që ka treguar skuadra kurbinase në ndeshjet e fundit është mjaft e mirë dhe besimi në kampin bardhezi ekziston se nuk do të ndalen as nesër nga Flamurtari. Dy skuadrat, këto vitet e fundit, kanë pasur përballje mjaft të zjarrta ndërmjet tyre.
Përgatiti: Gent Përlika
als_Latn als_Latn als_Latn als_Latn